COMUNICAT DE PRESĂ
Incendii provocate de la coşurile de fum

            În ultimele 24 de ore, Inspectoratul pentru Situaţii de  Urgenţă

"Delta" al judeţului Tulcea a fost  solicitat să  intervină în municipiul şi judeţul Tulcea pentru  stingerea a patru incendii la gospodării, ce au avut drept cauză probabilă coşul de fum deteriorat sau neprotejat termic faţă de materialele combustibile.

            Deoarece astfel de incendii pot provoca adesea tragedii, precum pierderi de vieţi omeneşti, răniri grave şi distrugeri importante de bunuri materiale, se impune ca fiecare cetăţean să dovedească mai multă responsabilitate în acţiunile proprii, să-şi însuşească normele de prevenire a incendiilor, să le transmită pe orice cale şi altora şi să ia atitudine împotriva celor care le încalcă. Pentru înlăturarea pericolului de incendiu care poate să apară la sobe, specialiştii Inspecţiei de Prevenire din cadrul  ISU ,,Delta” al judeţului Tulcea recomandă câteva măsuri de prevenire specifice:

•verificarea cu grijă a sobelor, canalelor şi coşurilor de evacuare a fumului, pentru ca acestea să nu prezinte fisuri ce pot permite scânteilor să incendieze materialele combustibile din apropiere;

•tencuirea şi văruirea părţii din pod a coşului de fum, în scopul sesizării imediate a fisurilor (căldura sau scânteile ce ies prin fisurile unui coş de fum deteriorat prin cutremure, vibraţii, alunecări de tren etc. ori din cauza vechimii imobilului constituie surse de aprindere, dacă în zona lor există elemente de construcţie sau structuri din lemn: grinzi, bârne, suport acoperiş etc.);

•curăţarea canalelor şi coşurilor de fum premergător sezonului rece (scânteile şi particulele aprinse ce ies pe coş pot ajunge la distanţe de 25 - 30 m şi sunt sursele care generează cel mai frecvent incendii);

•la trecerea prin planşee,  zidăria coşului se va îngroşa cu un strat de 25 cm, lăsându-se un spaţiu de 20 cm între această zidărie şi elementele combustibile ale planşeului;

•distanţa dintre faţa exterioară a coşurilor şi elementele combustibile ale acoperişului nu trebuie să fie mai mică de 10 cm;

•montarea pe pardoseală, în faţa uşii de alimentare cu combustibil, a unei bucăţi de tablă cu dimensiuni de 0,50 x 0,70 m;

•nu se vor introduce în sobe lemne cu lungimea mai mare decât focarul, nu se va lăsa uşa de la focar deschisă şi nu vor fi supraîncălzite sobele;

•nu vor fi lăsaţi nesupravegheaţi copiii în încăperi unde sunt în funcţiune mijloace de încălzit.

          Pentru mijloacele de încălzit locale sau centrale care folosesc combustibil lichid, recomandăm următoarele măsuri:

•verificarea etanşeităţii conductelor de alimentare cu combustibil;

•interzicerea supraalimentării cu combustibil;

•alimentarea cu combustibil atunci când mijlocul de încălzire nu este în stare de funcţionare;

•curăţarea periodică a conductelor de alimentare şi a duzelor de pulverizare.

